text: Mikkel Hindhede
  
  publiceret: 2022-05-31 12:54:54+02:00
  Mikkel Hindhede var en dansk læge og ernæringsforsker. Mikkel Hindhede, der var opvokset med en spartansk kost på landet i Vestjylland, fik tidligt mistillid til tidens gældende antagelse om vigtigheden af en stor proteinindtagelse, både hos mennesker og avlsdyr. Han påviste ved ernæringsforsøg 1896-1904, at både mennesker, svin og malkekøer kunne klare sig med en proteinindtagelse på kun 25-50 % af det hidtil antagne. Hans resultater var medvirkende til, at staten bevilgede midler til oprettelsen og driften af Laboratorium for Ernæringsundersøgelser på Frederiksberg, som han ledede 1910-32.
  Under de to verdenskrige blev fødevarerationeringen tilrettelagt efter Mikkel Hindhedes programmer. Hans synspunkter blev vel modtaget af bønderne, men ikke af alle samtidens læger. Mikkel Hindhede førte en langvarig polemik med lægen Johanne Christiansen i Ugeskrift for Læger om proteinspørgsmålet; sagen måtte afgøres ved en kollegial voldgift, som gav Hindhede ret.
  Selvom Mikkel Hindhede ikke bandlyste indtagelse af kød, var han dog fortaler for vegetarkost.
  Læs mere om Mikkel Hindhede i Dansk Biografisk Leksikon.